Раман Бегуноў

**Рама́н Бегуно́ў** ( 22 сакавіка 1993 году, Менск, БССР) — беларускі футбаліст, абаронца менскага клюбу «Дынама». З 2016 году прыцягваецца да матчаў нацыянальнай зборнай Беларусі.

## Кар’ера
### Клюбная
Выхаванец школы футбольнага клюбу «Менск», з 2010 году гуляў за ягоны дубль. У сэзоне 2012 годзе стаў гульцом асноўнага складу, звычайна займаў пазыцыю правага абаронцы. У 2013 годзе канчаткова замацаваўся ў аснове, на пазыцыі правага абаронцы чаргаваўся з Аляксандрам Сьвярчынскім. Часам стаў выкарыстоўвацца ў якасьці правага паўабаронцы. 3 лістапада 2013 году аформіў дубль у матчы супраць «Белшыны», што, аднак, ня выратавала каманду ад паразы зь лікам 2:3.

У сьнежні 2013 году падоўжыў кантракт зь «Менскам». Сэзон 2014 году распачынаў правым абаронцам, але хутка быў пераведзены ў цэнтар абароны і замацаваўся там. У сэзоне 2015 году стаў таксама выкарыстоўвацца і на пазыцыі апорнага паўабаронцы.

У ліпені 2015 году цікавасьць да Рамана стала праяўляць менскае «Дынама». 14 ліпеня 2015 году падпісаў кантракт з гэтым клюбам. У складзе дынамаўцаў хутка замацаваўся ў асноўным складзе, звычайна гуляючы на пазыцыі правага абаронцы. З траўня па ліпень 2016 году не гуляў праз пашкоджаньне, пазьней вярнуўся ў асноўны склад. У сакавіку 2017 году быў абраны капітанам «Дынама», аднак улетку саступіў капітанства Аляксандру Наёку. Пасля пераходу «Дынама» ў сэзоне 2017 году на схему зь пяцьцю абаронцамі пачаў выконваць ролю правага ўскрайняга абаронцы. У сэзоне 2018 году таксама трывала гуляў у стартавым складзе, у кастрычніку і лістападзе не выступаў праз траўмы.

У студзені 2019 году перайшоў у «Тарпэда-БелАЗ». Першую палову сэзону 2019 году прапусьціў праз траўмы. Зь ліпеня пачаў зьяўляцца на полі, а пазьней зноў атрымаў пашкоджаньне. Даць рады з траўмамі здолеў толькі з кастрычніка, замацаваўшыся ў пачатковым складзе каманды. У сьнежні 2019 году склаў двухгадовую працоўную дамову з салігорскім «Шахцёрам». Пачатак сэзону 2020 году прапусьціў праз траўмы, а потым пачаў зьяўляцца ў стартавым складзе каманды. У студзені 2021 году падоўжыў кантракт з клюбам да канца 2022 году. У пачатку 2021 году зьяўляўся на полі нерэгулярна, пасьля стаў часьцей выходзіць у першай адзінаццатцы. У студзені 2022 году паводле пагадненьня бакоў скасаваў кантракт з салігорскім клюбам.

Неўзабаве пасьля зыходу з «Шахцёра» далучыўся да менскага «Дынама» і хутка падпісаў кантракт з клюбам. Пачынаў сэзон 2022 году ў стартавым складзе, з лета стаў радзей зьяўляцца на полі. У сьнежні 2022 году падоўжыў пагадненьне з сталічным клюбам. У 2023 годзе рэгулярна гуляў у аснове, дапамог камандзе стаць чэмпіёнам Беларусі. У сьнежні 2023 году падоўжыў кантракт з «Дынама». Перад пачаткам сэзону 2025 году зноў быў абраны капітанам каманды.

### Міжнародная
Згуляў у трох матчах за моладзевую зборную Беларусі. 29 сакавіка 2016 году дэбютаваў у складзе нацыянальнай зборнай Беларусі ў таварыскім матчы супраць зборнай Чарнагорыі. Пасьля доўгага перапынку зноў стаў выклікацца ў зборную з 2020 году.

## Дасягненьні
**«Менск»**:
* Уладальнік Кубка Беларусі: 2013

**«Шахцёр»**:
* Чэмпіён Беларусі: 2020, 2021
* Уладальнік Супэркубка Беларусі: 2021

**«Дынама» Менск**:
* Чэмпіён Беларусі: 2023, 2024
* Срэбраны прызэр чэмпіянату Беларусі: 2017, 2025
* Бронзавы прызэр чэмпіянату Беларусі: 2016, 2018
* Уладальнік Супэркубка Беларусі: 2025
* У сьпісе 22 найлепшых футбалістаў чэмпіянату Беларусі: 2016, 2017, 2023, 2025

## Статыстыка

## Крыніцы

## Вонкавыя спасылкі
* Профіль на сайце «Менску»
* Статыстыка «ПБ-Инфо»

Катэгорыя:Беларускія футбалісты
Катэгорыя:Футбалісты зборнай Беларусі